
Adatok magyar és külföldi hársfajták összehasonlító értékeléséhez

A Tilia nemzetségbe hazánkban fontos sorfák tartoznak. A fajták vizsgálata és értékelése fontos, különös tekintettel város- és stressztűrő képességükre. Vizsgálatainkat a Soroksári Tangazdaság területén végeztük, 2009-2011 között. Munkánk során mértük a törzskörméret gyarapodását, és fenológiai megfigyeléseket végeztünk. A vizsgálatok kiterjedtek a rügyfakadásra, virágzásra, termésfejlődésre, a termésmennyiség vizsgálatára, valamint a lombsárgulásra. A fenológiai mérések mellett műszeres vizsgálatokat is folytattunk a fotoszintetikus aktivitás paramétereinek meghatározására és a levélfelületi index megállapítására. A fotoszintetikus aktivitás vizsgálata során mértük a Tilia-taxonok transpirációs rátáját, a nettó CO2 asszimilációs rátát, valamint a sztóma konduktanciát, emellett mértük a levélfelszíni hőmérsékletet, valamint fotoszintetikusan aktív besugárzást. A törzskörméret-gyarapodás mérése során megállapítottuk, hogy a legjobban a T. t. ’Szeleste’, T. t. ’Zentai Ezüst’, valamint a T. x euchlora gyarapodott. A fenológiai vizsgálatok során megfigyeltük, hogy legkorábban a T. a. ’Nova’ és a T. t. ’Szeleste’ lombosodtak, legkésőbb a T. c. ’Greenspire’, -’Rancho’, -’Roelvo’, -’Savaria’, valamint a T. t. ’Zentai Ezüst’ fajták. A forgó kettősbog virágzat fejlődésének tanulmányozásával kiderült, hogy leggyorsabban a virágzatok a T. a. ’Nova’ és -’Redmond’ fajtákon fejlődtek ki, leglassabban, június hónap legvégén a T. c., T. t. fajtákon. A termésfejlődés vizsgálata alapján eltérő következtetéseket vontunk le a fajtákról. Legkorábban a Tilia americana ’Nova’ és ’Redmond’, valamint a T. x int. ’Pallida’ termései termései értek be, legkésöbb a T. t. ’Szeleste’ továbbá a T. t. ’Zentai Ezüst’. A termésmennyiség bonitált értékei kimutatták, hogy a legtöbb termést a T. a. ’Nova’ hozta, még a legkevesebbet a T. cordata ’Greenspire’. A lombszíneződés vizsgálatánál megfigyeltük, hogy legkorábban a T. x int. ’Pallida’, a T. c. ’Savaria’, valamint a T. p. ’Rathaus’ fajta lomblevelei kezdtek sárgulni. Legkésöbb a T. p. ’Favorit’, valamint a T. t. ’Szeleste’. A fotoszintetikus aktivitás paramétereinek mérése során eltérő eredményeket kaptunk. A levélfelszíni hőmérséklet és a fotoszintetikusan aktív besugárzás esetében szignifikáns különbséget nem tapasztaltunk a fajták között. A sztóma konduktancia, transpiráció és nettó CO2 asszimiláció esetében szignifikáns különbségeket figyeltünk meg a taxonok között.
 
 



